### Beslutningstema

I denne sag skal der tages stilling til tillæg 4 til Spildevandsplanen 2018-2027.

### Historik

Den 24. november 2022 vedtog Kommunalbestyrelsen at sende forslag til "Tillæg 4 til spildevandsplan 2018-2027 - Ændring af kloakeringsform af planlagte kloakoplande" i offentlig høring.

Tillægget har efterfølgende været i otte ugers offentlig høring fra den 7. december 2022 til 1. februar 2023. Der har ikke været indsigelser i høringsperioden, og udkast til tillæg fremlægges til endelig vedtagelse.

### Sagsfremstilling

I udkastet til tillæg 4 til Spildevandsplan 2018-2027 foreslåes, at;

1) Tre områder på Rømø ikke skal spildevandskloakeres som planlagt. Områderne er; Paula Ravn, A M Listvej og [adresse] (henholdsvis opland 531\_N01\_1, 531\_NO1\_2 og [adresse]). De berørte ejendomme udlægges til nedsivning, hvorved de enkelte husstande selv skal etablere og drive spildevandsløsninger på ejendommen. En del ejendommen har allerede tilladelse til nedsivning af spildevand på egen matrikel, hvorved forslaget sikrer overensstemmelse mellem de allerede eksisterende tilladelser og de fremtidige forhold. Forvaltningen har vurderet, at det er muligt at nedsive spildevandet miljømæssigt forsvarligt i områderne.

Fordel: Tønder Spildevand A/S skal ikke investere i kloakerering af de omtalte områder.

Ulempe: Den enkelte ejer skal selv etablere og drive et individuelt spildevandsanlæg.

Ændring af kloakeringsprincip på Rømø sikrer den eksisterende gode praksis i forhold til spildevandsløsninger, samt sikrer forsat fokus på Verdensmål nr. 15 (Livet på land).

2) Ændre kloakeringsprincip for fire områder i Tønder by, fra planlagt seperatkloakeret til spildevandskloakering (opland 541\_1.34, 541\_1.32, 541\_1.74\_2 og [adresse]). Det medfører, at de berørte ejendomme fremover selv skal håndtere regnvandet på egen grund. Områderne er udlagt som erhvervsområder i lokalplanerne, og det er derfor de fremtidige ejere af den enkelte grund, der skal sørge for en regnvandsløsning.

Fordele:

- Er i tråd med retningslinjerne i Spildevandsplan 2018-2027.

- Forslaget kan medvirke til, at salget af ubebyggede matrikler forenkles, da køber ikke skal forvente et større kloakprojekt fra Tønder Spildevand A/S fremadrettet.

- Tønder Spildevands A/S skal ikke investere i fælles regnvandsløsninger i området, hvorved ingen arealer behøver reserveret til et sådan projekt.

Ulemper:

- Køber af den enkelte matrikel skal selv håndtere tag- og overfladevand, hvilket kan give dyrere og mere kompliceret byggeri.

- Risiko for, at vandløb og grøfter bliver overbelastet, da muligheden for en central samlet regnvandsløsning forsvinder.

Ændringerne i Tønder betyder, at det bliver lettere at etablere sig som ny virksomhed, så længe der er opmærksomhed på håndtering af regnvand på matriklen (Verdensmål nr. 13 - Klimaindsats).

### Økonomi

Udgifter til henholdsvis spildevands- og regnvandsløsninger, står den enkelte lodsejer for.

### Lovgrundlag

Miljøbeskyttelsesloven og Miljøvurderingsloven

### Direktøren for Teknik/Miljø, Service & Beskæftigelser

at forslag til tillæg 4 til spildevandsplan 2018-27 godkendes, og

at indstillingen videresendes til Økonomiudvalget og Kommunalbestyrelsen

### Beslutning

Indstillingen anbefales.